## Odluka o sanaciji i restrukturiranju Croatia banke d.d., Zagreb

### NN 98/1999 (27.9.1999.), Odluka o sanaciji i restrukturiranju Croatia banke d.d., Zagreb

# VLADA REPUBLIKE HRVATSKE

Na temelju članka 11. stavka 1., a u svezi s člankom
12. Zakona o sanaciji i restrukturiranju banaka (»Narodne
novine«, broj 44/99), na prijedlog Hrvatske narodne banke
od 18. lipnja 1999. godine, Vlada Republike Hrvatske je na sjednici
održanoj 23. rujna 1999. godine, donijela

## ODLUKU

### O SANACIJI I RESTRUKTURIRANJU CROATIA BANKE d.d., ZAGREB

I.

Pokreće se postupak sanacije i restrukturiranja Croatia
banke d.d., Zagreb (u daljnjem tekstu: Banka).

Postupak sanacije i restrukturiranja Banke provodi Državna
agencija za osiguranje štednih uloga i sanaciju banaka (u
daljnjem tekstu: Agencija) u skladu sa Zakonom o sanaciji i restrukturiranju
banaka i Zakonom o Državnoj agenciji za osiguranje štednih
uloga i sanaciju banaka (»Narodne novine«, br. 44/94
i 79/98).

II.

Utvrđuje se da Banka na dan 31. svibnja 1999. godine iskazuje:

a) rizične plasmane i potencijalne obveze u iznosu od 1.809
milijuna kuna, u kojima su sadržani i potencijalni gubici
od 517 milijuna kuna;

b) sumnjiva i sporna potraživanja kojima su u cijelosti terećeni
troškovi Banke u iznosu od 446 milijuna kuna;

c) gubitke iz poslovanja u 1998. godini i poslovanja od 1. siječnja
do 31. svibnja 1999. godine u iznosu od ukupno 622,2 milijuna
kuna.

III.

Gubici iz poslovanja otpisuju se na teret bruto temeljnog kapitala
u iznosu od 277,1 milijuna kuna i na teret posebnih rezervi za
neidentificirane gubitke u iznosu od 8,6 milijuna kuna.

IV.

Agencija će za sanaciju Banke osigurati 553,5 milijuna kuna
od toga:

a) iznos od 336,5 milijuna kuna za pokriće gubitka iz poslovanja,
koji se nisu mogli otpisati na teret bruto temeljnog kapitala
odnosno posebnih rezervi za neidentificirane gubitke i

b) iznos od 217 milijuna kuna sredstava neophodnih za početnu
dokapitalizaciju Banke.

Sumnjiva i sporna potraživanja u iznosu od 336,5 milijuna
kuna prenose se na Agenciju.

V.

Agencija će za sanaciju Banke iz točke IV. ove Odluke
izdati obveznice u iznosu od 553,5 milijuna kuna s rokom dospijeća
20. travnja 2000. godine uz 7,5% kamata.

VI.

Nova početna bilanca Banke izradit će se sa stanjem
1. lipnja 1999. godine.

VII.

Danom objave ove Odluke povlače se i poništavaju dosadašnje
dionice Banke.

Banka će izdati nove dionice u iznose od 217 milijuna kuna
koje će se u cijelosti prenijeti u vlasništvo Agencije.

VIII.

Danom objave ove Odluke prestaju funkcije Skupštine i Nadzornog
odbora Banke, te ovlaštenja Uprave Banke, kao i prava dioničara
Banke koja su im pripadala na osnovi dosadašnjih dionica.

Direktor Agencije imenovat će osobu ovlaštenu za upravljanje
i zastupanje Banke u razdoblju trajanja postupka sanacije Banke.

Danom imenovanja osobe iz stavka 2. ove točke prestat će
sve ovlasti privremenog upravitelja Banke, imenovanog Odlukama
Savjeta Hrvatske narodne banke broj: O.br. 474/99, od 23. veljače
1998. godine i O.br. 519/99, od 23. kolovoza 1999. godine.

IX.

Ova Odluka stupa na snagu danom objave u »Narodnim novinama«.

Klasa: 450-02/99-02/07
Urbroj: 5030116-99-3
Zagreb, 23. rujna 1999.

Predsjednik
**mr. Zlatko Mateša,** v. r.

Odluka, NN 98/1999-1636